NaiveNeuron/SloPal huggingface dataset:
Štefanec, Ivan, poslanec NR SR (2013-06-28):
Ďakujem pekne, pani predsedajúca. Dámy a páni, návrh zákona, ktorým sa mení a dopĺňa zákon č. 595/2003 Z. z. o dani z príjmov, je v znížení tejto sadzby z 23 na 19 %, pretože považujeme 23-percentnú hranicu za neadekvátnu, neúmernú a príliš vysokú. Dvadsaťtripercentná daň z príjmu právnických osôb je nielen najvyššia v regióne, ale aj najvyššia zo všetkých postkomunistických krajín. Nie je náhodou, že máme spomedzi týchto krajín aj najvyššiu nezamestnanosť. Kým krajiny v Európskej únii idú opačným trendom, znižujú firemné dane, znižujú daňové zaťaženie tých, ktorí sú aktívni a vytvárajú pracovné miesta, na Slovensku práve naopak, vláda presunula konsolidáciu na plecia občanov, podnikateľov, zhoršila pracovné právo, zvýšila dane a odvody. A osobitne daň, ktorá išla hore o 21 %, z 19 na 23 je presne 21 %, podstatným spôsobom zhoršila podnikateľské prostredie. Vidíme to aj práve z čerstvých údajov daňovej prognózy, ktoré boli uverejnené včera, že nespĺňa očakávania ani na strane príjmov v štátnom rozpočte, kde pri tejto položke sa ukazuje už teraz výpadok 200 mil. eur. Dve tretiny z toho, čo vláda očakávala, že sa zlepší, tak tieto očakávania sa určite nenaplnia a je to stále horšie a horšie. Súčasný stav výberu daní a odvodov je nižší, ako sa očakávalo, čo je spôsobené predovšetkým neúmerným daňovým a odvodovým zaťažením na Slovensku. Sme preto presvedčení ako navrhovatelia tohto zákona, že je načase opraviť tieto podstatné chyby a vrátiť daň na pôvodnú úroveň, ktorá vráti Slovensko opäť do stavu, kedy sa zlepší konkurencieschopnosť, kedy sa zlepší celkové prostredie a kedy sa na druhej strane vytvoria aj lepšie predpoklady pre naplnenie štátnej kasy. Súčasná úroveň dane z príjmu právnických osôb na 23 % odlákava investorov a, bohužiaľ, vyháňa pracovné miesta zo Slovenska. Preto tento návrh smeruje predovšetkým k tomu, aby sa zlepšilo celkové prostredie, situácia pre ľudí a najmä pracovné miesta. Ďakujem pekne za podporu tohto návrhu.
Lipšic, Daniel, poslanec NR SR (2015-01-28):
Ďakujem. Po prvé, aby sme si len rozumeli, podlimitné zákazky sú pri niektorých komoditách do 40-tisíc eur, teda 1,2 mil. korún. To nejde o žiadne búrske oriešky. Po druhé, čo som, čo som namietal vo vystúpení a čo namietal aj prezident, je, že vy ste obmedzili účasť v tendroch na právnické osoby z tých krajín, kde právny poriadok umožňuje preukazovať kvalifikovanú účasť. Ale sú krajiny v Európskej únii, ktoré som spomenul, ktoré majú anonymné spoločnosti, ktoré to neumožňujú, a preto v tejto časti je váš zákon v rozpore s európskou legislatívou. Tu nejde o majetkovú účasť, si nerozumieme, to je jednoznačné. A, pán poslanec Martvoň, ja som k vám teda nikdy nebol osobný, ale protesty Gorila. Vy ste nikdy neboli v exekutívnej funkcii a pevne verím, že s vaším mentálnym vybavením ani nikdy nebudete. Nikdy ste nemali skúsenosť s rozhodnutiami v exekutíve. Ak protesty Gorila boli, boli pokojné na Námestí SNP, žiaľ, pred parlamentom dochádzalo aj k násilnostiam. Ja viem, o čom hovorím, boli zranení konkrétni policajti. Hádzali sa dlažobné kocky, pretože tam sa pričlenili aj chuligáni zo Slovanu a z Trnavy, a vtedy polícia zasiahla. S božou vďakou, sa nikomu nič nestalo. Bolo to s veľkým šťastím, že nikto, napriek tým násilnostiam, okrem policajtov nebol zranený. Nabudúce, keď o tom budete hovoriť, tak sa trošku aspoň s tým oboznámte, aby ste si svoj mentálny svet rozšírili aj o, aj o veci, ktoré sa týkajú rozhodovania v krízových situáciách, ktoré ste nikdy nezažili, a pevne verím, že nezažijete, lebo by to bola podľa mňa pre Slovensko katastrofa.
Lipšic, Daniel, poslanec NR SR (2014-07-10):
Ja mám možno dve také poznámky, z nich jedna je priaznivejšia voči predrečníkovi, druhou možno sa vrátim k tomu, čo som hovoril. Tá priaznivejšia poznámka. Samozrejme, je nezmyselné argumentovať, že zákaz práce v nedeľu je v rozpore s ústavou, pretože Slovensko sa neviaže na žiadnu ideológiu. To, že legislatíva je inšpirovaná nejakými hodnotami, samo osebe je v poriadku. To, že Božie prikázanie druhé niečo prikazuje, aj piate niečo prikazuje, zakazuje, neznamená, že nemôžeme mať trestný čin vraždy v Trestnom zákone, lebo piate prikázanie je, nezabiješ. To je nezmysel. To je blbý argument v zásade. A vrátim sa k tomu druhému, čo som hovoril, že ten problém je ten, že na Slovensku je vysoká nezamestnanosť a väčšina asi zamestnankýň aj v týchto hypermarketoch si dobrovoľne rada privyrobí, aby uživila svoju rodinu. (Reakcia z pléna.) Lojzo, šesť eur pre mnohých ľudí, možno nie pre nás je peniaz. Žiaľ, v takej situácii sme. Ak takýto zákon prejde a budú znižovať stavy alebo znižovať ešte mzdy, či to rodinám pomôže, si nie som celkom istý. Skôr si myslím, že im to nepomôže. A preto hovorím, že pokiaľ my nevyriešime vysokú nezamestnanosť, veľmi nízke priemerné mzdy, ktoré na Slovensku sú nie kvôli Zákonníku práce, ale, ešte raz, kvôli prostrediu, aké tu je, kvôli korupcii, nízkej vymožiteľnosti práva, to je najväčšia tragédia, ktorú v princípe dnešná vládna koalícia, vládna moc nemá absolútne záujem riešiť. To je najväčší problém. Potom hovorme o zákaze práce v nedeľu, aj keď nemyslím si ja osobne, že na každý spoločenský problém vieme nájsť riešenie v podobe zmeny zákona, že to je to proste pravé orechové, ktoré vyrieši všetky spoločenské problémy. To tak väčšinou nie je, niekedy to tak je.
Richter, Ján, poslanec NR SR (2022-04-28):
Ďakujem pekne za slovo, pán predsedajúci. Pán poslanec Blaha Ľubo, chcel by som vo svojom vystúpení niektoré tie podstatné veci, ktoré si pomenoval, možno trošku viacej konkretizovať. Mám tým na mysli hlavne tie krvavé oči, ktoré si skleňoval, skloňoval vo viacerých oblastiach z hľadiska tvorby zločineckej skupiny, nominácií, kolúznej väzby, ale začať je treba asi s tým, že máme za sebou polčas vládnutia tejto koalície. Ľudia vystavili vysvedčenie, to jednoznačne nedostatočný, možno trikrát podčiarknuté a táto vládna koalícia nemá schopnosť urobiť nejaký reparát. Preto narýchlo vymysleli rýchlu tézu – poďme niečo urobiť a to niečo urobiť, treba umlčať politickú opozíciu a treba zatvoriť jej lídra. Od toho sa odrážajú všetky ostatné veci, ktoré s tým jednoducho, jednoducho súvisia. Spustili celý systém. Systém právnych a následne mediálnych záležitostí, s ktorými ako deku chcú prikryť všetky tie problémy, ktoré s tým súvisia. Kolúzna väzba, kladiem si otázku, kedy je potrebná kolúzna väzba. Veď z pragmatického hľadiska, koľko uplynulo času, odkedy tu bolo, odkedy bol obžalovaný pán poslanec Fico, odvtedy, odvtedy, ako koná, odvtedy sa konajú tlačové konferencie a všetko, čo mu tam vyčítali. Pýtam sa, po takom dlhom čase sa ideme znova vracať k téze kolúznej väzby? Veď je to smiešne. Tomu neuverí nikto v tejto republike a myslím, že v tomto prípade ste veľmi naivní, ak si myslíte, že po tom všetkom, čo ste urobili, sa slovenský národ nechá ďalej oklamať. Ďakujem.
Bittó Cigániková, Jana, poslankyňa NR SR (2021-06-22):
Pán predsedajúci, prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Hudák, Vazil, minister hospodárstva SR (2015-06-30):
Vážená pani predsedajúca, vážené panie poslankyne, vážení páni poslanci, materiál, ktorý predkladám na dnešné rokovanie, vypracoval Úrad priemyselného vlastníctva Slovenskej republiky s cieľom uzatvoriť Dohodu o Vyšehradskom patentovom inštitúte, ktorý sa zriaďuje ako medzivládna organizácia krajín V4 v zmysle čl. 16 a 32 zmluvy o patentovej spolupráci. Inštitút bude mať samostatnú právnu subjektivitu, administratívnu a finančnú nezávislosť a viesť ho bude finančná rada zložená zo zástupcov zmluvných štátov. Za organizáciu činností inštitútu bude zodpovedať riaditeľ, ktorého vymenuje správna rada. Hlavným účelom zriadenia Vyšehradského patentového inštitútu je vytvorenie novej medzinárodnej autority v regióne strednej a východnej Európy, ktorá by v konaní o medzinárodných prihláškach podľa Zmluvy o patentovej spolupráci vykonávala pre prihlasovateľov medzinárodné rešerše a medzinárodné predbežné prieskumy, a to za výhodnejších podmienok v porovnaní sú súčasným stavom. Pre väčšinu slovenských prihlasovateľov budú náklady nižšie v priemere o 40 %, pričom komunikácia sa bude uskutočňovať v slovenskom jazyku. Pre malých a stredných podnikateľov, ako aj pre výskumné centrá a univerzity z regiónu predstavuje výhodný a účinný spôsob zabezpečenia medzinárodnej patentovej ochrany a uľahčenie prístupu k možnosti podania medzinárodných prihlášok. Dohoda zodpovedá záujmom zahraničnej politiky Slovenskej republiky a predstavuje naplnenie programu predsedníctva Slovenskej republiky vo Vyšehradskej skupine, tzv. V4. Výdavky vyplývajúce z predloženého materiálu budú zabezpečené v rámci schváleného limitu výdavkov kapitoly Úradu priemyselného vlastníctva Slovenskej republiky na príslušný rozpočtový rok. Vážená pani predsedajúca, vážené panie poslankyne, vážení páni poslanci, dovoľujem si Vás požiadať o podporu predloženej dohody. Ďakujem za pozornosť.
Pellegrini, Peter, predseda NR SR (2015-04-15):
Predneste procedurálny návrh, pán poslanec! Ja som to toleroval pri troch poslancoch, už nebudem to donekonečna tolerovať.
Blanár, Juraj, podpredseda NR SR (2023-05-09):
Ďakujem. Teraz udeľujem slovo spoločnej spravodajkyni pani poslankyni, poslankyni Anne Miernej, ktorá za výbor pre financie a rozpočet bude informovať o výsledku rokovania vo výboroch o tomto návrhu a odôvodní návrh gestorského výboru. Nech sa páči, pani spoločná spravodajkyňa.
Kremský, Peter, poslanec NR SR (2020-09-17):
Ja mám taký modrý zošit a tam je všetko. To je niečo ako kľúče od miešačky. Tak dúfam, že mám ten správny.
Žiga, Peter, podpredseda NR SR (2023-12-12):
Pani poslankyňa Vaľová, ukľudnite sa! Ďakujem.
Figeľ, Ján, podpredseda NR SR (2012-06-21):
Ďakujem pekne. S reakciou na faktické poznámky pán Matovič.
Ferenčák, Ján, poslanec NR SR (2020-04-28):
Ďakujem, pán podpredseda. Treba povedať, že každá koruna, ktorá príde do územia alebo do regiónu, je pomocou, a to je už jedno, kde príde, o to viac, ak sú to regióny, ktoré sú v problémoch. A takéto, hovoríme, že sú najmenej rozvinuté. Čiže treba, treba, jak by som povedal, netreba znevažovať to, čo bolo, pretože, vážené kolegyne, každé výjazdové zasadnutie prinieslo nejaké tie peniaze aj do tých regiónov a jednoducho skončili určite prospešne, pretože prišli do územia. Trošku ma možno zaráža komentovať, že to nebolo správne, pretože ja si myslím, to bolo jedno z najsprávnejších vecí, ak vláda chodí medzi ľudí a nesedí len v Bratislave za stolom a rozhoduje o ďalších. K rečníkovi, musím podporiť, lebo pani kolegyňa pozná tú situáciu okolo Kežmarku, je tam diaľničný privádzač, na ktorý čakáme už 12 rokov, možno aj viac, a jednoducho táto vláda má túto ambíciu, takže určite má veľkú podporu, a dúfam, že sa podarí za tieto štyri roky tento privádzač okolo mesta Kežmarok vybudovať, a v tomto smere nie je nič iné, len súhlasiť a poskytnúť plnú podporu. A treba, možno aj povedať, že tie akčné plány, ktoré boli spravené, samozrejme, prešli dva-tri roky, boli možno aj nejaké, chybičky sa vždy nájdu, ale pomohli tým regiónom, ale to boli tie malé, drobné peniaze. Tie základné peniaze majú prísť cez európske zdroje. Takže keďže tam tá ambícia je veľká, a nie je nič, len podporiť, aby tieto regióny sa rozvinuli tak, že za štyri roky môžme konštatovať, že na Slovensku nebude existovať žiaden najmenej rozvinutý región, a toto programové vyhlásenie vlády o tom jasne hovorí. Takže určite túto podporu aj z radov opozície a mojej máte. Ďakujem pekne.
K. Tóthová, poslankyňa: (2001-12-07):
Ďalej. Vôbec bolo až úsmevné vaše konštatovanie, že budete rád, keď sa kultúra nebude politizovať. Pán minister, vy ste zabudli na akciu Zachráňme kultúru? Čo to bolo? To bola taká fraška s takým politickým nábojom, že história to bude v análoch uvádzať ako jeden z brilantných príkladov. A ako zachraňujete kultúru, o tom škoda hovoriť a vo faktickej poznámke niet na to ani miesta. A vaše hrdenie sa, že dávate financie na dokončenie divadla, bolo asi také, ako keď Mikuláš Dzurinda dobehol na Branisko, ktoré sa prerazilo, a tváril sa, že je to jeho úspech a jeho zásluha. A keď hovoríte, o koľko dostal rezort viac, no, pravdou je, čo vám tu už bolo povedané, že ide o infláciu, ale potom vaše postoje k Matici slovenskej, ktorú finančne likvidujete, sú ešte viac vypuklé, že ide o protislovenské kroky, než sa to vy snažíte zahovoriť. A, pán minister, čo sa robí, preboha, keď tu uvádzate, čo všetko sa urobilo? Veď máte na to financie a na to je ministerstvo!
Paška, Pavol, predseda NR SR (2014-03-25):
Pán poslanec, ale to sa musí udiať v rozprave, to sa nedá urobiť procedurálnym návrhom. To ste sa mali prihlásiť do rozpravy, buď to navrhne spravodajca, ktorý má oprávnenie, alebo poslanec, ktorý vystúpi v rozprave. Bohužiaľ, to sa nedá toto. Pán predseda výboru Hudacký.
Číž, Miroslav, poslanec NR SR (2011-06-28):
Ďakujem pekne za faktické. Pán kolega Zajac, ja vážne mám tendenciu rešpektovať objektívne momenty, ktorú sú s vami späté. Však učíte na univerzite, boli ste významným propagandistom v 90. rokoch, teda toho začiatku tých 90 – 92, a len pozerám, čo sa tu vlastne deje. No tak vy a OKS ste vystúpili dnes asi päťkrát, z toho sme tu počuli o Urválkovi a o všetkom možnom dookola, čo mám taký pocit, že ste sa zabudli niekde v roku ´93. My už teda 20 rokov teoreticky žijeme v slobodnej spoločnosti a pravdepodobne tento slovník, že teda ten nepriateľ je automaticky hlupák a ešte pritom máte obrovské morálne a neviem aké rodinné kauzy, o ktorých všetkých hovoríte, a ešte nemá etiku a vy ju teda máte, to tu už vážne nebolo posledné štyri roky v tomto parlamente. Je to nóvum, ktoré ste sem vzniesli, a to mi nejak nejde celkom dokopy s tým obrazom, ktorý som mal doteraz. No tak tento problém tu je. Takže, vážené kolegyne, kolegovia – a chcem vám ešte povedať, že naozaj vás budem čo najmenej a budem sa hlboko vyhýbať kontaktu, lebo naozaj to význam nemá. Ďakujem veľmi pekne za pozornosť. (Potlesk.)
Zmajkovičová, Renáta, podpredsedníčka NR SR (2013-10-16):
Pán poslanec Mičovský teraz vystúpi v rozprave. Nech sa páči, pán poslanec.
Puci, Róbert, poslanec NR SR (2015-03-17):
Dajte, prosím, hlasovať o bode 96 spoločnej správy, ktorý požiadal vyňať na osobitné hlasovanie pán poslanec Hlina, odporúčanie gestorského výboru je schváliť.
Viskupič, Jozef, poslanec NR SR (2014-01-30):
Ďakujem. Mal som možnosť rozmýšľať, lebo vy ste prišli, pán minister, s takým prejavom v polohe sklamaného politika. Neviem či tie vyjadrenia teda išli cez politické spektrum alebo iba na jeho jednu časť. Ale naozaj vás viacerí kolegovia upozornili, že niektoré slová, ak sú užívané nad mieru, devalvujú. Naviezli ste sa do jedného parlamentného klubu a jednej politickej strany. A označili ste, ak si to dobre pamätám, niektorých členov za extrémistov. A dovoľte mi povedať, že toto je podľa mňa z úst ministra kultúry vzhľadom na to, ako vás ja doteraz sledujem a vnímam, minimálne profesionálny omyl. Alebo dúfam, že k tomuto ešte niečo poviete, lebo môžem povedať, že, áno, Jano Mičovský extrémne bojuje proti korupcii alebo Peťo Pollák sa extrémne snaží riešiť rómsky problém, ale robiť a nálepkovať proste ľudí z nejakej generálnej pozície slovami neštandardný extrémista alebo neviem, kam sa to až bude uberať, je podľa mňa zvrátené. A chcem sa teda vás opýtať so všetkou vážnosťou, či štatistické čísla, ktoré tu vyťahoval pán Muňko, váš kolega, vás nechávajú chladnými, štatistické čísla, ktoré sa snažil pod kolektívnou vinou navliecť jednej skupine obyvateľstva. A naozaj, súhlasím s tým, že takto interpretovaná štatistika nie je nič iné ako neofašistický prístup ku kolektívnej vine jedného... (Prerušenie vystúpenia časomerom.)
Bublavý, Dušan, poslanec NR SR (2011-03-31):
Ďakujem pekne za slovo. Ja si, naopak, myslím, že pán poslanec Rafaj hovoril k veci a celkom rozumne. Vážené kolegyne, kolegovia, hlavne z vládnej koalície, uvedomte si, že zbytočne prebúdzate háklivú tému, ktorú si presadila vlastne strana MOST – HÍD. A teraz drží za golier vládnu koalíciu a ak koalícia nepodporí zníženie kvóra, tak môže prísť k zablokovaniu parlamentu alebo k vládnej kríze. A to sa deje ešte pred sčítaním obyvateľstva, čo je skutočne hanba a takáto účelová historická chyba by sa nemala uskutočniť. Prečo sa vládna koalícia nenaučí vládnuť bez ubližovania vlastnému národu? Takéto vládnutie skomplikuje a možno aj znemožní normálny život orgánom v štátnej správe, aj orgánom územnej samosprávy. (Prerušenie vystúpenia predsedajúcim.)
Zmajkovičová, Renáta, podpredsedníčka NR SR (2013-05-30):
Ďakujem, pán spravodajca. Otváram všeobecnú rozpravu. Do rozpravy som dostala jednu písomnú prihlášku, pán poslanec Jozef Mikloško. Nech sa páči, pán poslanec.
P. Paška, predseda NR SR: (2007-09-20):
(Hlasovanie.) 139 prítomných, 138 za, 1 sa zdržal. Body zo spoločnej správe sme odsúhlasili.
Šeliga, Juraj, podpredseda NR SR (2020-11-03):
Ďakujem. Hlasujeme o pozmeňujúcom návrhu pána poslanca Osuského. Prezentujme sa, prosím, a hlasujme. (Hlasovanie.) Prítomných 119, za 87, proti 2, zdržalo sa 30. Konštatujem, že tento pozmeňujúci návrh pána poslanca Osuského sme schválili. Zároveň tým hlasovaním sme aj konvalidovali skrátenie lehoty. Nech sa páči, pán spravodajca.
Federič, Igor, poslanec NR SR (2019-06-18):
Ďakujem pekne. Pán predsedajúci, dajte, prosím, hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Pellegrini, Peter, podpredseda vlády SR pre investície a informatizáciu (2017-09-07):
Ďakujem pekne. Ja ešte pre istotu a pre záznam zopakujem, že záverečná časť mojej otázky už nebola odpoveď oficiálna pána ministra Druckera, ale môj osobný doplnok v tejto odpovedi, aby bolo jasné, ak by niekto chcel citovať, že to povedal pán minister Drucker. Vážený pán poslanec, Slovenská republika odovzdala svoju oficiálnu kandidatúru na presídlenie Európskej liekovej agentúry v stanovenom termíne, to znamená do 31. 7. 2017, a Slovenská republika sa tak spolu s ďalšími 18 členskými krajinami EÚ oficiálne uchádza o sídlo tejto agentúry. Oficiálna ponuka Slovenskej republiky je zverejnená a dostupná na webovom sídle Európskej rady. Momentálne všetky kandidujúce krajiny čakajú na hodnotenia ponúk zo strany Európskej komisie, ktorá vydá svoje stanovisko do konca septembra 2017. Súčasne prebiehajú bilaterálne aj multilaterálne stretnutia na všetkých úrovniach s cieľom prezentácie a propagácie Slovenska a Bratislavy ako miesta, ktoré je vhodné na presídlenie agentúry. Slovenská republika splnila všetky kritériá stanovené Európskou komisiou, tak ako to deklaruje aj vo svojej ponuke. Definitívne rozhodnutie o presídlení agentúry Brusel stanovil na 20. november 2017 počas zasadnutia Rady pre všeobecné záležitosti. Ďakujem pekne.
Hort, Milan, podpredseda NR SR (2011-07-12):
Páni poslanci Szilárd Somogyi a Ondrej Matej sa hlásia s faktickými poznámkami. Poprosím skrátiť. Ale ani toto vystúpenie som nemal pocit, že bolo celkom k štátnemu záverečnému účtu. Nechcem vás obmedzovať, páni poslanci, ale dodržme trošku aj literu rokovacieho poriadku. Uzatváram možnosť prihlásiť sa s faktickou poznámkou. Pán poslanec Somogyi, nech sa páči.
Mizík, Stanislav, poslanec NR SR (2021-10-21):
Ďakujem za slovo. Pán Blaha, ako som vám už povedal v predchádzajúcej faktickej poznámke, je to memento. Ten hanebný akt západných krajín je veru poriadne memento, ale memento, toto memento si treba uvedomovať a preniesť aj do súčasnosti a poučiť sa z neho a vyviesť sa z chomútu zločineckej organizácie NATO, ktorá nás má len ako štít a prvosledový terč v prípade konfliktu. Okrem toho toto zločinecké zoskupenie bombardovalo našich bratov Slovanov. A videli ste aj toto NATO, túto zločineckú organizáciu, nedávno, ako zdrhlo z Afganistanu a svojich sluhov a svojich potkanov tam nechalo, aby ich Taliban mohol zlikvidovať. A, samozrejme, im nechalo takú šialenú armádnu výzbroj, o ktorej sa slovenskej armáde môže len snívať. Ďakujem za slovo.
T. Cabaj, podpredseda NR SR: (2009-12-03):
(Hlasovanie.) Ďakujem pekne. Konštatujem, že sa prezentovalo iba 33 poslancov. Pán poslanec, ovládate rokovací poriadok, budeme pokračovať v rokovaní tak, ako to umožňuje rokovací poriadok. Nemusí sa vám to páčiť, ale budeme pokračovať v rozprave. Ďalej vystúpi pán podpredseda Hort. Nech sa páči. Pán podpredseda Hort – procedurálny.
Tomáš, Erik, poslanec NR SR (2017-02-09):
Nechajte ma hovoriť! Nechajte ma hovoriť! Takže naozaj sa hanbím za tých ľudí, čo sú na balkóne. (Reakcia z pléna.) Táto komunita, ktorá tam sedí, potrebuje jednotu, potrebuje sa liečiť a vy ste do tejto komunity takto nechutne vstúpili. (Reakcia z pléna a potlesk.)
Kaník, Ľudovít, poslanec NR SR (2015-01-27):
Pán predseda, chcel by som doplniť program o zaradenie správy o verejných obstarávaniach u poskytovateľov zdravotného, zdravotných služieb, ktorých sa zúčastnila Medical Group, ktorá dnes bola na zdravotníckom výbore rozdaná, ale keďže sa jedná o tak vážnu záležitosť, ktorá vyvolala naozaj vážne znepokojenie a aj zmenu vo vedení parlamentu, myslím, že týmito výsledkami poslaneckého prieskumu by sa malo zaoberať plénum Národnej rady. A navrhujem, ešte doplním, aby to bolo prerokované hneď po prezidentom vrátených zákonoch.
Laššáková, Jana, podpredsedníčka NR SR (2014-12-12):
Pán poslanec, reagujte na vystúpenie, nie na to, čo hovorili poslanci vo faktických poznámkach. Nech sa páči.
Ďuriš Nicholsonová, Lucia, podpredsedníčka NR SR (2017-02-07):
Pani poslankyňa Gaborčáková, chcete reagovať na faktické? Nie, nie je tomu tak. Týmto sme vyčerpali tých, ktorí sa prihlásili písomne do rozpravy. Otváram teraz možnosť prihlásiť sa ústne, nech sa páči. Končím možnosť prihlásiť sa do rozpravy. Prihlásili sa piati páni poslanci. Ako prvý vystúpi pán poslanec Budaj, nech sa páči.
P. Hrušovský, predseda NR SR: (2004-06-30):
(Hlasovanie.) 134 prítomných, 92 proti, 42 sa zdržalo. Návrh sme neschválili. Prosím, ďalší návrh... P. Biroš, poslanec: Teraz poprosím, aby sme hlasovali o návrhu pani poslankyne Záborskej vyňať bod č. 12 a hlasovať osobitne.
Pčolinský, Peter, podpredseda NR SR (2023-06-21):
Pani poslankyňa Janka Bittó Cigániková.
Danko, Andrej, predseda NR SR (2020-02-25):
Pani poslankyňa Smolíková.
Vons, Peter, poslanec NR SR (2023-05-17):
Ďakujem pekne za slovo. Vážený pán predsedajúci, kolegyne, teda, kolegovia, iba vidím, predkladám správu výboru. Výbor Národnej rady Slovenskej republiky pre hospodárske záležitosti ma určil za spravodajcu k návrhu poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa menia a dopĺňajú niektoré zákony, tlač 1548. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokujeme v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali tieto výbory: ústavnoprávny výbor, výbor pre hospodárske záležitosti a výbor pre verejnú správu a regionálny rozvoj. Za gestorský výbor navrhujem Výbor Národnej rady pre hospodárske záležitosti. Zároveň odporúčam, aby výbory predmetný návrh zákona prerokovali do 30 dní a v gestorskom do 32 dní od prerokovania návrhu zákona v Národnej rady v prvom čítaní. Pán predsedajúci, skončil som, prosím, otvorte rozpravu.
Ďurica, Ondrej, poslanec NR SR (2022-05-19):
Ďakujem za slovo, pán podpredseda. Pani ministerka Kolíková, myslím, že keď to občania sledujú, tak nevedia teraz v tejto chvíli celkom presne, že kto je kto, ale bez ohľadu na to vám chcem poďakovať za vašu reč, pretože počuť od ministerky spravodlivosti tvrdenie, že táto vláda popiera princípy právneho štátu, popiera právo opozície a demokratické princípy, je dostatočne vážne na to, aby si to aj niektorí koaliční poslanci uvedomili a absolútne súhlasím s tým, čo bolo povedané. Jednoducho je to tak, nedeje sa to dnes, deje sa to za posledných niekoľko mesiacov alebo za dva roky opakovane. Takže ja som len vďačný, že ste to z vašej pozície, z pozície ministerky spravodlivosti takto nahlas vedeli povedať. Ďakujem.
Hambálek, Augustín, poslanec NR SR (2015-11-24):
Ďakujem, pani predsedajúca. Vážený pán minister, vážené kolegyne, kolegovia, dovoľte, aby som predložil pozmeňujúci návrh poslanca Národnej rady Slovenskej republiky Augustína Hambálka k vládnemu návrhu zákona, ktorým sa mení a dopĺňa zákon č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov (parlamentná tlač 1732). V článku I za bod 1 vkladá sa nový bod 2, ktorý znie: „V § 2 ods. 4 sa za slová „informačno-technických prostriedkov“ vkladajú slová „podľa ods. 1 písm. b)“.“ Nasledujúce body sa primerane prečíslujú. Odôvodnenie. Účelom navrhovanej úpravy je jednoznačne zadefinovať, ktoré činnosti majú byť vykonávané Policajným zborov v prospech Vojenského spravodajstva. Vzhľadom na aktuálnu bezpečnostnú situáciu vo svete a vo väzbe na skutočnosť, že Vojenské spravodajstvo je spôsobilé po stránke organizačnej, technickej, materiálnej aj personálnej realizovať predmetné spôsobilosti samostatne, nie je potrebné, aby tieto spôsobilosti realizoval pre Vojenské spravodajstvo Policajný zbor Slovenskej republiky. Navrhovanou úpravou bude Vojenské spravodajstvo môcť rýchlejšie prijímať opatrenia reagujúce na možné bezpečnostné hrozby. Odpočúvanie a zaznamenávanie v rámci telekomunikačných činností bude naďalej pre Vojenské spravodajstvo technicky zabezpečovať Policajný zbor Slovenskej republiky. Navrhovaným ustanovením nie sú dotknuté ustanovenia vzťahujúce sa na novú úpravu kontroly pred použitím informačno-technických prostriedkov. Teda, jednoducho povedané, v budúcnosti už Policajný zbor pre Vojenské spravodajstvo bude vykonávať už len ustanovenie písmena b); ustanovenia písmen a) a c) si bude Vojenské spravodajstvo vykonávať samostatne vzhľadom na technickú vyspelosť, čo bude veľmi operatívne a rýchle aj vzhľadom na udalosti, ktoré prebiehajú celou Európou. Ďakujem, pani predsedajúca, skončil som.
Laurenčík, Milan, podpredseda NR SR (2021-06-23):
Ďakujem. Na vaše vystúpenie evidujem 10 faktických poznámok. Končím možnosť prihlásiť sa. Ako prvý pán poslanec Andrej Stančík.
Burian, Jozef, poslanec NR SR (2017-03-23):
Ďakujem pekne. Vážená pani predsedajúca, vážené dámy, vážení páni, predkladám správu Výboru Národnej rady Slovenskej republiky pre sociálne veci. Predseda Národnej rady svojím rozhodnutím z 9. februára 2017 č. 437 pridelil Návrh strategických zámerov činnosti Sociálnej poisťovne Výboru pre sociálne veci Národnej rady Slovenskej republiky. Výbor predložený návrh prerokoval 21. marca s uznesením č. 46 a s odporúčaním Národnej rady schváliť tento návrh. Z uznesenia výboru nevyplývajú žiadne iné návrhy a správa výboru bola schválená uznesením č. 53 z 21. marca 2017. Týmto uznesením výbor zároveň poveril mňa ako spravodajcu výboru predniesť spoločnú správu v pléne Národnej rady Slovenskej republiky. Ďakujem pekne, skončil som.
Blanár, Juraj, podpredseda NR SR (2021-03-31):
Páni poslanci, ešte vás pokoj, o pokoj poprosím. Je možné, že tento bod vieme ešte pred hlasovaním ukončiť a hlasovať o ňom, takže poprosím vás.
M. Hort, poslanec: (2001-11-06):
Pán kolega Oberhauser, no prečo školy ako také vo všeobecnosti nemajú dosť, to, myslím, všetci vieme, akurát každý z nás sa na to pozerá z inej strany. Nedá sa naozaj za tri roky sanovať banky, zdravotníctvo, zachraňovať nezamestnanosť, udržať sociálny zmier a ešte potom všetkom aj dofinancúvať školstvo, kde napr. platy učiteľov za vašej vlády sa dostali na 25. miesto v rebríčku platov učiteľov, nie za našej, ale za vašej vlády. No a, pani kolegyňa Mušková, ja som nepovedal, že naprávame diskrimináciu vo vzťahu k neštátnym školám za ostatné 3 roky, ale za ostatných 8 – 10 rokov, keď cirkevné školy začali vznikať. A za vašich 7 rokov, keď ste boli pri moci spolu s HZDS, ste pre zrovnoprávnenie financovania neštátneho školstva neurobili nič.
Paška, Pavol, predseda NR SR ():
Vážený pán prezident, konštatujem, že zložením sľubu ste sa ujali funkcie prezidenta Slovenskej republiky. Ešte raz si vám dovoľujem zablahoželať a zároveň, tak ako je to zvykom, požiadať o váš inauguračný prejav nielen tu pred hosťami, ale aj pred občanmi Slovenskej republiky.
B. Bugár, podpredseda NR SR: (2004-01-23):
(Hlasovanie.) Prítomných 134 poslancov, za návrh 129, hlasovania sa zdržal 1, nehlasovali 4. Konštatujem, že sme posunuli tento návrh zákona do druhého čítania. Nech sa páči.
Krajčí, Marek, poslanec NR SR (2019-09-24):
Ďakujem veľmi pekne za vaše faktické pripomienky. Pokúsim sa odpovedať a potom, ak mi nevyjde čas, tak si ešte vypýtam miesto v rozprave. Kolegom, ktorí vyjadrili podporujúce faktické, tak ďakujem. Simonka, aj tebe chcem veľmi pekne poďakovať, pretože ja som bol veľmi milo prekvapený, ako začala medzi nami diskusia a to, že by ste boli ochotní uvažovať o takýchto možnostiach podpory a ja si to vážim, tú podporu, ktorú zatiaľ vyjadrujete, a budem ochotný s vami diskutovať, pokiaľ by ten zákon prešiel do druhého čítania, o ďalších veciach, ktoré sa vám nepáčia alebo chceli by ste ich vylepšiť, a môžte sami podať pozmeňujúce návrhy a tak ďalej. Z tohto pohľadu ja beriem aj tie argumenty, o ktorých si hovorila. Treba všetko položiť na stôl a myslím, že zhodneme sa na tom, že informovanosť je základom kvalitného rozhodnutia a to si myslím, že musíme posilňovať. Čo sa týka kolegyňky Sone, no ja som, samozrejme, celú túto problematiku riešil najmä s organizáciami, ktoré zabezpečujú adopcie. To znamená, mal som naozaj informácie priamo z praxe aj to, ako to legislatívne funguje a potom aj v spolupráci s nimi sme navrhovali riešenia, ktoré sme navrhovali. Teda nie sú to riešenia od zeleného stola. No a čo sa týka péenky, ja sa vyjadrujem len k tomu zákonu, o ktorom teraz rokujeme, pretože toto sa týka naozaj len péeniek. To znamená, ide nám o to, aby pokiaľ, ako som povedal, inštitút utajeného pôrodu bol funkčný inštitút. Pokiaľ je tá matka zamestnaná, tak pre ňu inštitút utajeného pôrodu takmer isto znamená stratu zamestnania. Takže my riešime práve tento problém. Pretože pokiaľ niektorá žena nepracuje, tak je len na jej rozhodnutí, či sa rozhodne, že či to dieťa naozaj chce utajene porodiť alebo nie, ale v tom prípade, samozrejme... (Prerušenie vystúpenia časomerom).
P. Hrušovský, predseda NR SR: (2003-10-30):
(Hlasovanie.) Prítomných je 124 poslancov, za 124. Návrh sme schválili. Ďalšie návrhy. Ľ. Navrátilová, poslankyňa: Pán predseda, dajte hlasovať o bodoch 7, 8, 9 a 10 spoločnej správy s návrhom gestorského výboru neschváliť ich.
Droba, Juraj, poslanec NR SR (2014-10-23):
Ďakujem, ja sa pristavím len pri jednej veci, hovorili sme o odpisovej asymetrii pri takzvaných marketingových štúdiách, chcem sa popýtať pána kolegu, že prečo si myslí, že je správne, aby sa zdaňoval takýto príjem už v tom zdaňovacom období v danom roku a aby sa rozdeľovalo odpisovo na tri obdobia, a ako presne sa zadefinujú marketingové štúdie, či tam budú spadať aj prieskumy verejnej mienky, či tam budú spadať feasibility studies a tak ďalej, návrhy reklamnej kampane, návrhy komunikačnej kampane, to podľa mňa treba veľmi presne zadefinovať, ktorého odvetvia sa to všetko bude a nebude týkať. Pojem marketingová štúdia je veľmi široký, nie som si vedomý toho, že by bol presnejšie zadefinovaný nejakým iným zákonom. Ďakujem.
Laššáková, Jana, podpredsedníčka NR SR (2013-05-28):
Tri minúty. Takže necháme dokončiť pána poslanca, faktické poznámky a potom prerušíme rokovanie a pôjdeme na bod, ktorý sme si schválili, voľba predsedu Najvyššieho kontrolného úradu. Takže nech sa páči, pán poslanec.
Antal, Peter, poslanec NR SR (2016-09-20):
Rovnako pripomínam členom pôdohospodárskeho výboru a životného prostredia, že o dvanástej máme výbor, je zvolaný.
Jarjabek, Dušan, poslanec NR SR (2021-11-24):
Ďakujem veľmi pekne za slovo. Ja len veľmi krátko. Ja sa chcem poďakovať pánovi ministrovi za úvodné slovo, že sem vniesol kúsok normálneho, korektného vzduchu. Nestáva sa to často, aby ministri medzi sebou, hlavne ten, ten nový a ten starý si takýmto spôsobom vymieňali dobré skúsenosti a vedeli si, sa, seba, sa, aby som sa slovensky vyjadril (povedané so smiechom), navzájom vážiť. Čiže ešte raz veľmi pekne ďakujem, pán minister. Všetko.
Hrnčiar, Andrej, podpredseda NR SR (2017-06-15):
Pán poslanec Viskupič. Reakcia, pán poslanec Grendel.
Hrnčiar, Andrej, podpredseda NR SR (2019-06-26):
Prosím prezentujme sa a hlasujme. (Hlasovanie.) Prítomných 126, za 14, proti 37, zdržalo sa 63, nehlasovali 12. Konštatujem, že Národná rada sa uzniesla, že nebude pokračovať v rokovaní o návrhu ústavného zákona. Pán poslanec, uveďte hlasovanie o bode 89 programu, prvé čítanie o poslancov Kotlebu, Schlosára, Beluského, Uhríka a Kecskésa na vydanie zákona, ktorým sa mení a dopĺňa Trestný poriadok (tlač 1528). (Hlasovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Martina Beluského, Milana Uhríka a Jána Kecskésa na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa menia a dopĺňajú niektoré zákony , tlač 1528.)
Blanár, Juraj, podpredseda NR SR (2022-03-30):
Ďakujem, pán predseda vlády. (Potlesk.) Vážené pani poslankyne, páni poslanci, otváram rozpravu o tomto bode programu. Do rozpravy som obdržal písomnú prihlášku 8 pánov poslancov, ktorých teraz prečítam. Ako poverený člen poslaneckého klubu z ĽSNS Marian Kotleba a potom ďalší písomne prihlásení v poradí, pani poslankyňa Saková, pán poslanec Šutaj Eštok, Vladimír Zajačik, Milan Mazurek, Boris Susko, Ľuboš Blaha a Erik Tomáš. Ešte predtým však požiadal o slovo ako prvý v rozprave pán minister vnútra, ktorému udeľujem slovo, a potom sa pripraví pán poslanec Marian Kotleba. Nech sa páči, pán minister, máte slovo.
Jurinová, Erika, podpredsedníčka NR SR (2014-06-06):
Prosím do rozpravy pána poslanca Hlinu.
Ďuriš Nicholsonová, Lucia, podpredsedníčka NR SR (2017-10-12):
Áno, ďakujem veľmi pekne, pani poslankyňa, za uvedenie predmetného návrhu zákona. Teraz dávam slovo spravodajcovi, ktorého určil navrhnutý gestorský výbor pre hospodárske záležitosti, poslancovi Eduardovi Hegerovi, aby nám predniesol spravodajskú informáciu, nech sa páči.
T. Cabaj, podpredseda NR SR: (2009-10-27):
Otváram všeobecnú rozpravu. Konštatujem, že do rozpravy som nedostal žiadnu písomnú prihlášku. Panie poslankyne, poslanci, kto má záujem sa do rozpravy prihlásiť ústne? Nikto sa nehlási do rozpravy. Končím možnosť prihlásiť sa do rozpravy. Vyhlasujem rozpravu za skončenú. Prerušujem rokovanie o tomto bode programu. Budeme pokračovať prvým čítaním... Pardon, pán poslanec Martin Fedor tu nie je. Takže zrejme so všeobecným súhlasom odložíme tento bod na koniec schôdze. Pani poslankyňa Vaľová je tu, takže môžeme pokračovať prvým čítaním o návrhu poslankyne Národnej rady Slovenskej republiky Jany Vaľovej na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov . Návrh zákona má parlamentnú tlač 1275, návrh na jeho pridelenie na prerokovanie výborom je v rozhodnutí predsedu č. 1300. Pani poslankyňa Vaľová, nech sa páči, máte slovo, uveďte svoj návrh.
Danko, Andrej, predseda NR SR (2019-04-02):
Prosím, prezentujme sa a hlasujme. (Hlasovanie.) Prítomných 133 poslancov, za 132, proti 1. Konštatujem, že sme tento návrh schválili. Ďalej prosím povereného člena výboru pre pôdohospodárstvo a životné prostredie poslanca Mikuláša Krajkoviča, aby uviedol hlasovanie o bode 25 schváleného programu, ktorým je prvé čítanie o vládnom návrhu zákona, ktorým sa mení a dopĺňa zákon č. 346/2013 Z. z. o obmedzení používania určitých nebezpečných látok v elektrických zariadeniach, tlač 1332. Nech sa páči, pán poslanec, máte slovo. (Hlasovanie o vládnom návrhu zákona, ktorým sa mení a dopĺňa zákon č. 346/2013 Z. z. o obmedzení používania určitých nebezpečných látok v elektrických zariadeniach a elektronických zariadeniach a ktorým sa mení zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov v znení zákona č. 314/2016 Z. z. , tlač 1332.)
Grausová, Natália, poslankyňa NR SR (2019-09-24):
Áno, ďakujem. Ja by som sa vás chcela, pani Verešová, taká vzorná kresťanka, spýtať jednu otázku. Ako ste hlasovali v roku 2018, keď sme podali my ako naša strana Ľudová strana Naše Slovensko, prvýkrát keď sme podali zákon o potratoch? Túto jednu otázku, ako ste hlasovali? Ďakujem.
Jurinová, Erika, podpredsedníčka NR SR (2012-09-26):
Ďakujem. S faktickou poznámkou sa hlási pán poslanec Novotný. Uzatváram možnosť prihlásiť sa s faktickou. Nech sa páči.
Vášáryová, Magdaléna, poslankyňa NR SR (2011-03-30):
Ďakujem veľmi pekne, pán predseda. Myslím si, že na vaše zahraničnopolitické pochybnosti zareaguje pán minister. Venovala by som sa jednej veci. Vy ste hovorili niekoľkokrát, pán podpredseda zahraničného výboru, že by sme mali byť jednotní. To som vôbec nemala na mysli. Aby sme boli jednotní a dohovoriť sa v rámci, dajme tomu, desaťročného výhľadu na určitých základných cieľoch, to sú dve rozličné veci. Keby sme boli jednotní, to by znamenalo kráčať jednotne v šíkoch. To sme už mali. To hádam nechceme. Nejde tu o jednotu, ale o to, aby sme sa v konštruktívnom dialógu dohodli na určitých základných zahraničnopolitických cieľoch tak, aby sa pri výmene vlád nemenilo základné zahraničné smerovanie Slovenska. To by som vám chcela zdôrazniť, pán kolega. O jednotu tu v žiadnom prípade nejde. Čo sa týka Poľska, to len tak na margo. Viete, pán župan, najväčším problémom je spojenie Skalité – Zwardoň, teda Bielsko-Biala – Žilina. Je to vo vašich rukách, pán župan, aby ste vytvárali tlak, aby konečne tam prestali stáť tie stĺpy a aby sme viacej sa venovali vytvoreniu skutočného rýchleho prepojenia cestného. Ja som urobila ako veľvyslankyňa, čo som mohla urobiť. Podľa správ, ktoré posiela generálny konzulát v Krakove, chystá sa veľká konferencia, ktorá bude pokračovaním konferencie, ktorú som nazvala vtedy Úzke hrdlá. Takže snáď tam sa dospeje k niečomu... (Prerušenie vystúpenia časomerom.)
Antal, Peter, poslanec NR SR (2018-02-07):
Vážený pán predsedajúci, vážené kolegyne, v rozprave k uvedenému návrhu zákona vystúpil len pán poslanec Pavelka, ktorý podal tri pozmeňujúce návrhy. Najprv ale pristúpime k hlasovaniu o jedinom pozmeňujúcom a doplňujúcom návrhu zo spoločnej správy s odporúčaním gestorského výboru schváliť.
Gažovičová, Tina, poslankyňa NR SR (2024-01-16):
Ďakujem za slovo a ďakujem kolegyni Turčanovej za vystúpenie. Mne sa veľmi páči, ako ste to pomenovali, že koalíciu a vládu v tom celom vedie hnev a strach. A my, samozrejme, nevidíme do hláv ani vláde, ani koalície, ale vidíme to na tom výsledku, že urýchlene chceli prijať nejaké zmeny. A naozaj v tomto, či je to viac hnev, alebo strach, alebo akákoľvek ďalšia emócia, ktorá ich ženie, je to evidentne zlý radca. A ono ako, žiaľ, v tomto kontexte, v ktorom sa tu nachádzame, to vyznelo až tak ako z nejakého iného vesmíru, keď ste hovorili o tom, že prečo nemôžme normálne, vecne a racionálne sa porozprávať o tých výhodách a nevýhodách. Veď každá zásadná legislatívna zmena prináša, má nejaké postavenie, dopady, nejaké negatívne dopady, nejaké výhody, nejaké nevýhody. Každý cieľ, ktorý by sme chceli dosiahnuť napríklad v systéme trestného práva, sú rôzne spôsoby, ako to dosiahnuť. A presne na to mal byť ten riadny legislatívny proces, presne na to malo byť to medzirezortné pripomienkové konanie. A že akákoľvek emócia to bola na strane vlády, ktoré ich teda ženie k tomu, aby urýchlene prijali niečo, čo je evidentne nie dokonalé, tak je to obrovská škoda v konečnom dôsledku je to strata pre túto krajinu. A je to minimálne premárnená príležitosť a možno ešte niečo oveľa horšie. Ďakujem za vaše vystúpenie. (Potlesk.)
Danko, Andrej, podpredseda NR SR (2024-01-17):
Pán poslanec Jakab. (Reakcie z pléna.) Nie je v sále. Pán poslanec Pročko.
Mojš, Milan, poslanec NR SR (2015-09-22):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Výboru Národnej rady pre financie a rozpočet a Ústavnoprávnemu výboru Národnej rady. Za gestorský výbor navrhuje Výbor Národnej rady pre financie a rozpočet. Odporúčam, aby predmetný návrh zákona výbory prerokovali do 9. novembra 2015 a gestorský výbor do 10. novembra 2015. Prosím, dajte hlasovať.
P. Paška, predseda NR SR: (2009-02-11):
(Hlasovanie.) 139 prítomných, 81 za, 3 proti, 55 sa zdržalo. Konštatujem, že sme schválili vládny návrh zákona o niektorých opatreniach pri majetkoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky . Pán predseda výboru pán poslanec Burian uvedie teraz hlasovanie o návrhu uznesenia k návrhu na vyslovenie súhlasu Národnej rady s použitím štátnych finančných aktív na úhradu výdavkov v nadväznosti na rozsudok Najvyššieho súdu Slovenskej republiky v právnej veci porušenia cenovej disciplíny spoločnosťou Slovnaft. Tlač 898.
Osuský, Peter, poslanec NR SR (2014-06-03):
Mám taký pocit, že si naši kolegovia z KDH na dobytie tej svojej osemtisícovky, ktorou je deklarácia o jedinečnosti manželstva v ústave, zobrali do vrcholového družstva aj justíciu. A, samozrejme, po vztýčení zástavy KDH na tej ich kóte, mám pocit, že tá justícia pôjde po lane na inú osemtisícovku. So zaviazanými očami, s váhami a mečom bude balansovať na lane v nádeji, ktorú vyjadril pred časom kolega Kaník, že sa budeme snažiť, aby sme to potom upravili v tých zákonoch. Ale povedzme si otvorene, v tejto sále všetci vieme, že keď tá justícia bude dosť ďaleko od tej prvej kóty a dosť ďaleko k tej druhej kóte, tak z tej druhej kóty, z tej tzv. reformy justície jej odrežú lano. Ona spadne. To znamená – a akokoľvek tu kolega hovoril o tom, že sa nemá používať pojem deal, ja to poviem tradične slovensky – je to zlý kšeft. Mňa nikto nebude podozrievať, že nectím život od narodenia, že nectím právo lekára na výhradu vo svedomí, že nepovažujem rodinu za základ spoločnosti. Ale musím povedať, že budúcnosť Slovenska je kategoricky ohrozená stavom justície a môže byť kategoricky zhoršená tým, čo sa chystá a čo bude, viac ako tým, že by tá budúcnosť bola ohrozená tým, že v ústave nebude táto veta. Ja s tou vetou nemám problém, ale musím povedať, že toto je zlý kšeft pre budúcnosť Slovenska a Viskupičovo stroncium tu ešte bude dlho padať.
B. Bugár, podpredseda NR SR: (2003-09-10):
Pán minister, chcete sa vyjadriť k rozprave? Nech sa páči, máte slovo.
Hudák, Vazil, minister hospodárstva SR (2015-06-18):
Vážený pán predseda, vážené panie poslankyne, vážení páni poslanci, cieľom predloženého vládneho návrhu zákona je zabezpečiť podmienky na efektívne využitie rozľahlých nevyužitých územných celkov na realizáciu ucelených hospodárskych činností. Základným predpokladom procesu prípravy vhodného územia na implementáciu priemyselnej výroby, služieb, výskumu alebo vývoja je urýchlenie a zefektívnenie procesov usporiadania majetkovoprávnych vzťahov, územného konania, ako aj stavebného konania. Predloženým vládnym návrhom zákona, ktorý obsahuje rozšírenie definície významnej investície, sa umožní vydanie osvedčenia o významnej investícii aj podnikom so stopercentnou majetkovou účasťou štátu za účelom efektívneho využitia rozľahlých doteraz nevyužitých území na budovanie strategických parkov. Článkom II predloženého návrhu sa novelizuje stavebný zákon, ktorého účelom je umožniť v územnom, stavebnom a vo vyvlastňovacom konaní rýchlejšiu administratívnu prípravu na realizáciu významných investícií tak, aby boli zachované ústavné práva vlastníkov dotknutých nehnuteľností. Vládny návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná. Vážený pán predseda, vážené panie poslankyne, vážení páni poslanci, dovoľujem si vás požiadať o podporu predloženého vládneho návrhu zákona. Ďakujem za pozornosť.
Laurenčík, Milan, poslanec NR SR (2019-10-24):
Ďakujem za slovo. Ja mám naozaj faktickú poznámku. Pán poslanec Marček, s viacerými časťami vášho príspevku nesúhlasím, ani s vaším pozmeňujúcim návrhom. A znovu by som aj ja chcel vysloviť žiadosť, aby pán poslanec, podpredseda Martin Glváč opustil miesto na stoličke, na ktorej sedí... (Prerušenie vystúpenia predsedajúcim.)
Hrušovský, Pavol, podpredseda NR SR (2011-07-11):
Pani poslankyňa Kiššová je ďalšia prihlásená do rozpravy ústne. Nech sa páči.
Sulanová, Magdaléna, poslankyňa NR SR (2023-05-03):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre hospodárske záležitosti. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
V. Veteška, podpredseda NR SR: (2005-10-26):
Prerušujem rokovanie o tomto bode programu a budeme hlasovať. Teraz pristúpime k hlasovaniu. Budeme hlasovať. Panie poslankyne, páni poslanci. Budeme hlasovať o vládnom návrhu zákona, ktorým sa dopĺňa zákon č. 321/2002 Z. z. o Ozbrojených silách Slovenskej republiky v znení neskorších predpisov a o zmene a doplnení zákona č. 143/1998 Z. z. o civilnom letectve a o zmene a doplnení niektorých zákonov v znení neskorších predpisov, tlač 1298. Žiadam spravodajcu pána Jozefa Šimku, aby hlasovanie uviedol. (Ruch v sále.) Prosím? Áno. Ospravedlňujem sa. Začneme od začiatku. Ja som si, o jednu stranu zle. Dobre, budeme teraz hlasovať o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov, tlač č. 1312. Nech sa páči, pani poslankyňa Klára Sárközy.
P. Hrušovský, podpredseda NR SR: (2001-10-02):
(Hlasovanie.) Prítomných je 88 poslancov, za 77, proti 1, zdržali sa 4, nehlasovali 6. Legislatívnotechnickú úpravu sme schválili. Tým sme odhlasovali jediný návrh, ktorý bol v rámci tretieho čítania podaný. Môžeme pristúpiť k hlasovaniu o návrhu zákona ako celku, pán spoločný spravodajca. R. Vavrík, poslanec: Pán predsedajúci, dajte, prosím, hlasovať v treťom čítaní o tom, že Národná rada schvaľuje predložený návrh novely zákona o obecnom zriadení s pripomienkami.
Paška, Pavol, poslanec NR SR (2011-07-13):
Pán predseda, ja by som chcel informovať o priebehu rokovania klubu pred hlasovaním.